[{"text_idx": "#000002", "text": "2022ko Gobernu programaren gauzatzearen laburpena (PDF)\n2021eko Gobernu programaren gauzatzearen laburpena (PDF)"}, {"text_idx": "#000004", "text": "Eusko Jaurlaritzak bi alternatiba planteatu ditu Topoa Irunen integratzeko: lur azpian sartzea edo trazatua lekuz aldatzea, biak ere geltoki intermodal berriarekin"}, {"text_idx": "#000005", "text": "Eusko Jaurlaritzaren helburua Topoaren lineak Irunen \u201cmetro\u201d motako maiztasunak eskaintzea da, 10 minututik beherakoak\nBelaskoeneako eta Coloneko geltokien artean beste geltoki intermodal bat egongo litzateke, Vi\u0301aIrun izeneko hirigunean"}, {"text_idx": "#000006", "text": "Antonio Aiz Azpiegitura eta Garraio sailburuordeak Ficoban egin den Trenbidearen 10. Komunikazio Jardunaldian aurreratu duenez, Eusko Jaurlaritza bi alternatibatan ari da lanean, Irunetik igarotzean topoa integratzeko. Lehenbizikoa, gaur egun Euskotrenek zirkulatzen duen trazatua lur azpian sartzea izango litzateke, mugako hiritik igarotzean. Bigarrenak, Adifen egungo trenbide zabalgunearen lurretatik joango litzatekeen saihesbidea eraikitzea aurreikusten du. Bi kasuetan, Belaskoeneako geltokiaren eta Coloneko geltoki berriaren artean, beste geltoki intermodal bat eraikitzea aurreikusten da."}, {"text_idx": "#000007", "text": "Irunen ospatu den Trenbidearen hamargarren Komunikazio Jardunaldian egin du iragarkia Aizek, eta azpimarratu du Eusko Jaurlaritzak ziurtatu egiten duela bi alternatiba horietatik edozeinek konponduko duela behin betiko trenbidearen integrazioaren arazoa, eta hiriari 60.000 m2 baino gehiago itzuliko dizkiola (33.888 m2 Adifenak, 12.366 m2 ETSrenak eta 17.769 m2 hiriarenak). Azalera horrek hainbat erabilera izan ditzake."}, {"text_idx": "#000008", "text": "\u201cHiri integrazioari dagokionez inolako zalantzarik gabe ekarriko dituen hobekuntzez gain, bi aukeretatik edozeinek tren zerbitzua hobetzeko aukera ematen digu, trazatuaren bikoizketari, geltoki intermodal berriari eta Irun-Coloneko geltoki berriari esker. Geltoki horren behin betiko kokalekua aukeratutako alternatibaren arabera definitu beharko da\u201d, azaldu du sailburuordeak."}, {"text_idx": "#000009", "text": "Aizek adierazi duenez, zerbitzuaren hobekuntza Hendaia-Irun-Donostia erlazioan maiztasunak hobetzetik ere igaroko da: \u201cTopoaren linea osoan, Lasarte-Oria eta Hendaia artean, 10 minututik beherako maiztasunak eskaintzeko ari gara lanean. Azken hamar urteetan igarobide horretako ia bederatzi kilometro bikoiztu ditugu. Horri esker, Irun eta hiriburua 15 minutuz behin lotzen ditugu. Donostiako Lugaritz-Easo saihesbidea eraikitzean Amarako muga-geltokia desagertzen denean, zerbitzua hobetzeko aukera berria irekiko da\u201d."}, {"text_idx": "#000011", "text": "Aizek gogorarazi duenez, joan den urtarrilaren 16an, ETSren, Adifen, Irungo Udalaren eta Gipuzkoako Foru Aldundiaren artean Irungo egungo tren geltokiaren ingurunearen hiri birgaitzerako eta garapenerako sinatu zen hitzarmenean berariaz jasotzen da \u201ceuskal administrazio orokorraren esku dagoen lineari dagozkion trenbide azpiegituren berrantolakuntza integrala trenbideko garraio zerbitzu jasangarria bermatzera zuzentzen dela, egungo eta etorkizuneko hiri bilbearen egituraketa lortzeko, \u2018Topoaren\u2019 linearen iragazkortasunaren eta lur azpian sartzearen ondorioz\u201d."}, {"text_idx": "#000012", "text": "Helburu horrekin, eta ETSk hitzarmena sinatzean bereganatu dituen konpromisoetan oinarrituta, Aizek euskal trenbide erakundeak esku artean dituen bi alternatibak zehaztu ditu. Konpromiso horien artean, \u201cadministrazio horren esku dagoen trenbidearen trazatuaren estaldura partzialerako eta, beti ere, iragazkortasun handiagorako, aukera emango duten jarduketen azterlan teknikoak eta ekonomikoak\u201d egitea daude, \u201ctrenbideko bilbea osatuz HAPOaren Aldaketaren xede den eremuan\u201d."}, {"text_idx": "#000013", "text": "Horietako lehenean, egungo trazatuaren kokalekuari eutsiko litzaioke Belaskoenearaino. Geltoki hori gainditu ondoren, trazatua lur azpian sartuko litzateke. Irun Coloneko geltokia orain dagoen toki berean egongo litzateke, baina lur azpian. Horrez gain, Belaskoeneako eta Coloneko geltokien artean, beste geltoki intermodal bat eraikiko litzateke."}, {"text_idx": "#000015", "text": "Aiz sailburuordeak martxoaren 7an izandako erakundeen arteko hitzarmenari buruzko batzordearen bileran jakinarazi zuen bezala, \u201cETSk baztertu egiten du egungo trazatua modu partzialean estaltzeko alternatiba\u201d. Aizen iritziz, \u201cIrunentzat eta Topo zerbitzuaren egituraketarako historikoa den aukeraren aurrean gaude, Donostia erdialdean eskaintzen duguna bezain lehiakorra eta modernoa izango den eta ezaugarri berberak izango dituen zerbitzua eskainiz\u201d."}, {"text_idx": "#000016", "text": "\"Genial\", el topo ma\u0301s lejos del centro de Iru\u0301n "}]